钦定古今图书集成/方舆汇编/职方典/第1331卷 > 《复湖水纪略》戴赏
## 钦定古今图书集成/方舆汇编/职方典/第1331卷 > 《复湖水纪略》戴赏

惠水出石埭山水帘洞，合横槎以注西湖。湖盈而复
循城关入百官池，盘旋印山，愬公卿桥而南，逶迤锺
美寔一方之胜。正德间，豪民壅洞水为塘，而湖源渐
匮。已复有穿湖之壆泄水以去者。诸生父老屡言于
官，事辄寝。嘉靖三十五年，推官扬载鸣重辑《郡志》，一
切利弊咸厘正以书。诸生汤旭等喜曰：“此其会也。”乃
复列状以请。通判吴晋欣然任之，即移公考议。公乃
稽故牍，勘核之由，按图发奸，议归诡射之税于豪户，
仍俟成，刻石于学，示久远。牒报吴公，一如公拟。具狱
上，当道允焉。乃尽还其所壅泄者疏筑之。杨公又严
督委官，及遣诸生行视其工，务合法度，于是湖以复
故。邦人士胥庆之。